De farverige lokaler hos Det Islamiske Trossamfund på Nørrebro var torsdag aften fyldt med en blanding af niqabber og hijabber, venstrefløjsagtige dreadlocks, tekstiler og skiltemaling i alverdens farver. Hvad der ellers virker som en umage trio, de muslimske organisationer Kvinder i Dialog og Muslimsk Ungdom samt venstrefløjsaktivisterne fra Party Rebels, havde nemlig i fællesskab inviteret til maskeringsfest.

Vi tog med til maskeringsfest og spurgte kvinderne, hvorfor de demonstrerer på onsdag, og hvordan de har det med at begå civil ulydighed.

Ifølge lovteksten er det op til politiet at vurdere, hvilke maskeringer der er anerkendelsesværdige, så hvis du cykler på arbejde en kold vinterdag med ansigtet viklet ind i et halstørklæde for at gardere dig mod minusgraderne, kan du kun håbe på, at politiet tolker det som anerkendelsesværdigt. I Østrig, hvor de har indført lignende lovgivning, har der været eksempler på betjente, der har bedt personer fjerne halstørklæder i vinterkulden. Hvordan dansk politi vil håndhæve lovgivningen, må vi bare vente og se.

På onsdag den 1. august træder loven i kraft, og det giver politiet ret til at udstede en bøde på 1000 kroner til kvinder, som tildækker deres ansigt med niqab eller burka – og andre, som bærer en maskering, der ikke er ”anerkendelsesværdig”, som det lyder i lovteksten.

Broadly: Hvorfor er du her i dag? Sabina: Jeg er kommet her i dag, fordi jeg synes, at det nye burka- og niqabforbud er yderst diskriminerende og bygger på islamofobi. Derfor er jeg kommet for at vise min støtte, og jeg håber på, jeg kan være med til at gøre en forskel og gøre, at den her demonstration på onsdag bliver en succes.

Hvordan har du det med at begå civil ulydighed på onsdag?

Det har jeg det faktisk helt fint med, selv om jeg synes, det er sørgeligt, at den her dag er kommet, hvor jeg er nødsaget til at gøre det. Men det er, hvad det er. Jeg har ikke lyst til at opgive noget, som jeg identificerer mig selv med, noget, jeg tror på og finder styrke og glæde i, fordi regeringen siger, jeg skal, på grund af ren islamofobi og had.

Har du demonstreret før?

Kun den 31. maj foran Christiansborg. Det var også i forbindelse med niqabforbuddet.

Lovteksten lægger vægt på, at det er vigtigt, at vi som mennesker kan aflæse hinandens følelser og signaler i ansigtet. Hvad tænker du om dét?

Jeg tror på, at kommunikation er mere end bare, hvordan din mund og din næse bevæger sig. Kommunikation er det budskab, vi har, når vi taler. Det er den connection, man får, når du taler med en person, den historie, man skaber sammen, når man kommunikerer med hinanden, det forhold, som man opbygger. Så jeg tror sagtens på, vi kan kommunikere, selv om der er mange ting i mit ansigt, du ikke kan se. Det gør vi på daglig basis. Vi går i skole, på arbejde og har familie, og vi fungerer som helt normale mennesker.